贈王周士諸公
作者：呂本中
朝代：宋

paragraphs: 空房夜氣清，落月傍簷明。
念我平生友，相望隔荒城。
我老未厭書，破窗猶短檠。
君亦不奈閑，黙坐數殘更。
共結香火社，同尋文字盟。
王子潮州來，一笑冠欹傾。
午飯展僧鉢，村醪傾客瓶。
相逢但談道，絕口不論兵。
未免俗眼笑，屢遭時輩輕。
人生各有趣，小大俱有程。
譬彼澗底松，難伴池中萍。
雲鵬與斥鷃，已矣兩忘情。
一洗瘴海耳，此言君可聽。